

ที่ มท 0816.3/ว กรมส่งเสริมการปกครองท้องถิ่น

ถนนนครราชสีมา กทม. 10300

มิถุนายน 2562

เรื่อง การเตรียมความพร้อมการประเมินสมรรถนะนักเรียนมาตรฐานสากล ปี 2564 (PISA 2021)

เรียน ผู้ว่าราชการจังหวัด ทุกจังหวัด

สิ่งที่ส่งมาด้วย 1. รายละเอียดโปรแกรม PISA และการรู้เรื่องการอ่าน จำนวน 1 ชุด

2. ปฏิทินการดำเนินการ PISA 2021 จำนวน 1 แผ่น

ด้วยกรมส่งเสริมการปกครองท้องถิ่นได้เข้าร่วมประชุมคณะกรรมการ PISA แห่งชาติ ครั้งที่ 1/2562 เมื่อวันอังคารที่ 7 พฤษภาคม 2562 ณ ห้องประชุมกระทรวงศึกษาธิการ ชั้น 2 อาคารราชวัลลภ กระทรวงศึกษาธิการ จากการประชุมดังกล่าวพบว่าการประเมิน PISA 2015 นักเรียนไทยมีคะแนนเฉลี่ย ต่ำกว่าค่าเฉลี่ย OECD (องค์การเพื่อความร่วมมือทางเศรษฐกิจและการพัฒนา : Organisation for Economic Co-operation and Development) โดยมีคะแนนเฉลี่ยด้านวิทยาศาสตร์ 421 คะแนน (ค่าเฉลี่ย OECD 493 คะแนน) การอ่าน 409 คะแนน (ค่าเฉลี่ย OECD 493 คะแนน) และคณิตศาสตร์ 415 คะแนน (ค่าเฉลี่ย OECD 490 คะแนน) และจากการวิเคราะห์ผลคะแนนของประเทศไทย มีหนึ่งใน ข้อค้นพบจากการประเมินที่สำคัญ คือ นักเรียนกลุ่มที่มีความสามารถสูงและกลุ่มที่มีความสามารถต่ำมีจุดอ่อนอยู่ที่ ด้านการอ่าน ซึ่งจะมีความสัมพันธ์กับ ด้านคณิตศาสตร์และวิทยาศาสตร์ หากความสามารถด้านการอ่านต่ำ จะทำให้ผลการประเมินด้านอื่นต่ำไปด้วย ระบบการศึกษาไทยจึงควรยกระดับความสามารถด้านการอ่าน ของนักเรียนอย่างเร่งด่วน

กรมส่งเสริมการปกครองท้องถิ่นขอแจ้งว่า การประเมิน PISA 2021 จะเน้นการประเมิน ด้านคณิตศาสตร์ โดยมีสัดส่วนข้อสอบด้านคณิตศาสตร์ 60% ด้านวิทยาศาสตร์ 20% และด้านการอ่าน 20% และการสอบนวัตกรรมอีก 1 ด้าน คือ ความคิดสร้างสรรค์ ซึ่งนักเรียนต้องทำแบบทดสอบด้วยคอมพิวเตอร์ (Computer-based Assessment; CBA) ผ่านแฟลชไดรฟ์ข้อสอบ โดยการคลิกเลือกตอบ พิมพ์คำตอบ ใช้เม้าส์ลากและวางคำตอบหรือคลิกเลือกคำตอบจากรายการที่กำหนดให้ ใช้เวลาในการทำแบบทดสอบ 2 ชั่วโมง และใช้เวลาอีกประมาณหนึ่งชั่วโมงเพื่อตอบแบบสอบถามเกี่ยวกับตัวนักเรียนและการเรียน และมีแบบสอบถามสำหรับโรงเรียนที่ผู้บริหารโรงเรียนต้องตอบผ่านทางออนไลน์ด้วย ดังนั้น เพื่อเป็นการเตรียม ความพร้อมและพัฒนานักเรียนในการสอบ PISA 2021 จึงขอความร่วมมือจังหวัดแจ้งองค์กรปกครอง ส่วนท้องถิ่นร่วมกับสถานศึกษาดำเนินการ ดังนี้

1. พัฒนาการรู้เรื่องการอ่าน (Reading Literacy) ตามแนวทางการประเมินผลนักเรียน PISA ซึ่งสอดคล้องกับสมรรถนะสำคัญของผู้เรียน ตามหลักสูตรแกนกลางการศึกษาขั้นพื้นฐาน พุทธศักราช 2551 ใน 2 ประการ คือ ความสามารถในการคิด และความสามารถในการใช้ทักษะชีวิต

/2. เตรียมความพร้อม…

- 2 -

2. เตรียมความพร้อมนักเรียนในการทำแบบทดสอบด้วยคอมพิวเตอร์ (Computer-based Assessment; CBA) เพื่อให้นักเรียนมีประสบการณ์เกี่ยวกับรูปแบบของการวัดและประเมินผล โดยสามารถเข้าถึงระบบออนไลน์ข้อสอบ PISA ได้ทางเว็บไซต์ https://pisaitems.ipst.ac.th

จึงเรียนมาเพื่อโปรดพิจารณาดำเนินการต่อไป

ขอแสดงความนับถือ

อธิบดีกรมส่งเสริมการปกครองท้องถิ่น

กองส่งเสริมและพัฒนาการจัดการศึกษาท้องถิ่น

กลุ่มงานส่งเสริมการจัดการศึกษาท้องถิ่น

โทร. 0-2241-9000 ต่อ 5313

โทรสาร 0-2241-9022-3 ต่อ 218

ผู้ประสานงาน นางสาววันทนีย์ นาส้มกบ โทร. 09-3432-1318

รอง อสถ..................................

ผอ.กศ......................................

ผอ.กง.สศ.................................

หน.ฝ.กศ...................................

จนท.........................................